മൂന്നോ നാലോ മീറ്റർ വരെ ഉയരത്തിൽ വളരുന്ന കുറ്റിച്ചെടിയെന്നോ ചെറുവൃക്ഷമെന്നോ ആനച്ചൊറിതണത്തെ വിശേഷിപ്പിക്കാം. സസ്യത്തിലാകമാനം ചെറുലോമങ്ങളുണ്ട്. കാണ്ഡം കട്ടികുറഞ്ഞതാണ്. വളരെ ലഘുവായ ഇലകൾ ഏകാന്തരക്രമത്തിൽ വിന്യസിച്ചിരിക്കുന്നു. ആയതാകൃതിയോ കുന്താകാരമോ ആയ ഇലകൾ 12-30 സെ.മീ. നീളവും കട്ടിയും ഉള്ളതാണ്. അനുപർണങ്ങൾ വളരെച്ചെറുതാണ്. ആൺപെൺ പുഷ്പങ്ങൾ വെവ്വേറെ ചെടികളിലാണുണ്ടാവുക. ഇലയുടെ കക്ഷ്യങ്ങളിൽ നിന്ന് പൂങ്കുലകളുണ്ടാകുന്നു. പുഷ്പങ്ങൾ വളരെ ചെറുതാണ്. ആൺ പുഷ്പങ്ങളിൽ നാലോ അഞ്ചോ പരിദളപുടങ്ങളും കേസരങ്ങളും ഉണ്ടായിരിക്കും. പെൺപുഷ്പങ്ങൾ താരതമ്യേന വലിപ്പം കുറഞ്ഞതും മൂന്നോ നാലോ പരിദളപുടങ്ങളോടുകൂടിയതുമായിരിക്കും. വർത്തിക കനം കൂടിയതാണ്; പൂങ്കുലകൾ രോമാവൃതവും. കായ് അക്കീൻ (achene) ആണ്.

ഇതും കാണുക
രൂപവിവരണം
ചൊറിച്ചിൽ ഉണ്ടാക്കുന്നവ
ഔഷധം